Lietuvos mokslo periodika 2020-aisiais – publikavimo technologijos, atviroji prieiga, duomenų bazės
Authors: Grigas Vincas ,   Vilnius University, Lithuania, Gudinavičius Arūnas ,   Vilnius University, Lithuania, Kviklienė Adriana ,   Kauno technologijos universitetas, Martišius Tomas ,   Mokslo leidybos klasteris, Šoblinskienė Inga ,   Mokslo leidybos klasteris, Lenkevičiūtė-Vasiliauskienė Bronė ,   Mokslo leidybos klasteris
Published: August 2021

Lietuvoje 2020 m. nors vieną numerį publikavo 57 leidėjų leidžiami 194 mokslo periodikos leidiniai (pavadinimai). Didžiausi leidėjai pagal žurnalų pavadinimų skaičių yra Vilniaus universitetas (40 pavadinimų), Vytauto Didžiojo universitetas (21), Vilniaus Gedimino technikos universitetas (15) ir Kauno technologijos universitetas (10). Iš privačių leidėjų didžiausias yra JVE International, UAB (7). Leidėjų spektras yra platus. Vertinant pagal leidėjo tipą, daugiausiai (113 pavadinimų) leidžia universitetai (58,2 proc. visų leidžiamų žurnalų). Likęs 81 pavadinimas publikuojamas kolegijų, mokslo institutų, centrų, asociacijų, draugijų, akademijos, leidyklų, bibliotekų. Daugumos žurnalų nuosavybės kilmė yra valstybės arba savivaldybės (78,9 proc.). Privatūs leidėjai leidžia 12,4 proc. ( 24 pavadinimai). Beveik 9 proc. yra mišraus nuosavybės tipo, kai leidžiama su kitais leidėjais. Beveik pusė žurnalų (45,4 proc.) naudoja OJS3 publikavimo platformą. Maždaug trečdalis (32 proc.) žurnalų pavadinimų vis dar publikuojama interneto svetainėse, kurios yra tik iš dalies pritaikytos publikuoti mokslo periodikos žurnalus. Daugiau nei pusė žurnalų pavadinimų rankraščiams gauti naudoja vienokią ar kitokią profesionalią technologiją (55,7 proc.). Daugelis (44,3 proc.) žurnalų paraiškoms priimti vis dar naudoja el. paštą kaip pagrindinę technologiją. Daugiau nei pusė (52,1 proc.) žurnalų naudoja profesionalias recenzavimo valdymo technologijas. 47,9 proc. žurnalų recenzuoti vis dar naudoja tik el. paštą, MS Excel ir kt. Identiški procentai yra ir vertinant pagrindinę technologiją valdant kalbos redagavimą, maketavimą, grafinį apdorojimą. Dauguma Lietuvos mokslo periodikos žurnalų (81,4 proc.) registruoja straipsnių DOI. Vis dar DOI neregistruojama 18,6 proc. žurnalų pavadinimų straipsniuose. Iš neregistruojančiųjų didžiausia dalis medicinos ir sveikatos mokslų srities (35,3 proc.) ir humanitarinių mokslų srities (24 proc.) žurnalų. Daug (68,05 proc.) Lietuvos žurnalų taiko vieną iš CC licencijų ir yra priskiriami prie atvirosios prieigos žurnalų. Mažiausiai atviri (taiko Copyright ©) yra gamtos mokslų (41,2 proc.), žemės ūkio mokslų (42,9 proc.), humanitarinių mokslų (44 proc.) srities žurnalai. Beveik 41 proc. (79 žurnalai) Lietuvos mokslo periodikos žurnalų registruota DOAJ, nors pagal taikomą licenciją atvirosios prieigos žurnalais laikytini 68 proc. žurnalų (132 žurnalai). Potencialiai DOAJ duomenų bazėje galėtų būti registruoti dar 53 žurnalai. Lietuvoje daugiausia leidžiama socialinių mokslų (66 pavadinimai), humanitarinių mokslų (50) žurnalų. Šios dvi mokslo sritys sudaro beveik 60 proc. visų Lietuvoje leidžiamų žurnalų. Šis rodiklis yra artimas 2015 m. Ulrich duomenų bazėje registruotų socialinių ir humanitarinių mokslų žurnalų skaičiui. Lyčių pasiskirstymas Lietuvos mokslo periodikoje vyriausiojo redaktoriaus asmenyje yra beveik tolygus. Lietuvoje tik 9 redaktoriai (4,7 proc.) buvo ne Lietuvos piliečiai. Lietuvoje daugiausia žurnalų, kurie publikuoja 11–20 straipsnių per metus (70 žurnalų, 25,8 proc.). Iki 10 straipsnių publikuoja 18 žurnalų, 24,9 procento. Mažiau nei penktadalis (18,1 proc., arba 35 pavadinimai) žurnalų taiko APC visa apimtimi ar iš dalies. Iš jų 31 yra atvirosios prieigos žurnalas (16 proc. visų atvirosios prieigos žurnalų). Vertinant pagal mokslų sritis aukščiausias procentas žurnalų, kurie taiko APC, yra technologijos mokslų srities (50 proc. visų tos srities žurnalų), socialinių mokslų (25 proc.), medicinos ir sveikatos mokslų srities (23 proc.). 2019 m. trečdalis (33,7 proc. ir 65 žurnalai) Lietuvos žurnalų buvo referuojama Elsevier Scopus duomenų bazėje. 2019 m. beveik 12 proc. Lietuvos žurnalų (23 žurnalai) buvo referuojama Clarivate Analytics Web of Science (WoS) duomenų bazėje.